ນໍ້າເລີ່ມຮົ່ວໄຫຼ ເຂົ້າຖ້ວມບາງກອກ (ເບິ່ງວີດີໂອ)
ນໍ້າຈາກຄອງຕ່າງໆ ເລີ່ມຮົ່ວໄຫຼ ເຂົ້າຖ້ວມເຂດຫຼັກ 4 ໃນນະຄອນຫຼວງຂອງໄທ
ເຈົ້າໜ້າທີ່ໄທເຕືອນປະຊາຊົນຈຳນວນຫຼາຍລ້ານຄົນໃນເຂດບາງກອກ ໃນວັນສຸກມື້ນີ້ໃຫ້ ຍົກຍ້າຍເຄື່ອງຂອງພວກເຂົາເຈົ້າ ໄປໄວ້ຢູ່ບ່ອນທີ່ມີດິນສູງ ຂະນະທີ່ລະດັບນໍ້າເລີ່ມສູງຂຶ້ນ ຖ້ວມເປັນບາງແຫ່ງຢູ່ໃນເຂດຊານເມືອງຂອງນະຄອນຫຼວງໄທແລ້ວ ເຈົ້າໜ້າທີ່ແລະພວກທີ່ເຫັນເຫດການ ກ່າວໃນວັນສຸກມື້ນີ້ວ່າ ລະດັບນໍ້າໄດ້ສູງຂຶ້ນພຽງຫົວ ເຂົ່າ ຫຼັງຈາກໄດ້ໄຫຼຊຶມເຂົ້າມາຈາກຄອງຕ່າງໆໃນເຂດຫຼັກ 4 ທີ່ຢູ່ທາງກໍ້າເໜືອຂອງບາງ ກອກ ປະມານ 16 ຫຼັກກິໂລແມັດຫ່າງຈາກໃຈກາງເມືອງ ໃນວັນພະຫັດວານນີ້ ລັດຖະບານໄທໄດ້ສັ່ງໃຫ້ເປີດປະຕູນໍ້າໃນເຂດບາງກອກ ເພື່ອປ່ອຍ ນໍ້າໃຫ້ໄຫຼອອກໄປຕາມຄອງຕ່າງໆ ແລະຊ່ອຍບັນເທົາການກົດດັນຕໍ່ຄູກັ້ນນໍ້າທີ່ປ້ອງກັນບໍ່ ໃຫ້ນໍ້າໄຫຼເຂົ້າຖ້ວມນະຄອນຫຼວງຂອງໄທມາໄດ້ຫຼາຍມື້ແລ້ວນັ້ນ ນາຍົກລັດຖະມົນຕີໄທ ທ່ານນາງຍິ່ງລັກ ຊິນນະວັດໄດ້ເຕືອນປະຊາຊົນໃນເຂດບາງກອກ ໃຫ້ກຽມຮັບມືກັບໄພນໍ້າຖ້ວມໂດຍເວົ້າວ່າລັດຖະບານບໍ່ສາມາດສະກັດກັ້ນນໍ້າໄດ້ຕະຫຼອດ ໄປແລະຄອງຕ່າງໆ ທີ່ໄຫຼຜ່ານບາງກອກລົງສູ່ອ່າວໄທນັ້ນ ອາດລົ້ນຂຶ້ນຖ້ວມ ຖະໜົນຫົນ ທາງກໍເປັນໄດ້ ປະຊາຊົນເປັນຈຳນວນຫຼວງຫຼາຍ ໃນເຂດບາງກອກ ໄດ້ພາກັນຫຼັ່ງໄປຊື້ອາຫານການກິນ ແລະນໍ້າດື່ມມາເກັບສະສົມໄວ້ຂະນະທີ່ປະຊາຊົນໃນເຂດຊານເມືອງກໍ້າເໜືອທີ່ຖືກນໍ້າຖ້ວມ ແລ້ວນັ້ນກໍໄດ້ພາກັນຫຼົບໜີອອກຈາກເຮືອນຊານບ້ານຊ່ອງ ຂອງພວກເຂົາເຈົ້າ ໃນວັນສຸກມື້ນີ້ ລັດຖະບານໄທເວົ້າວ່າ ມີຜູ້ເສຍຊີວິດຍ້ອນໄພນໍ້າຖ້ວມໄປແລ້ວ 342 ຄົນ ຊຶ່ງນັບວ່າເປັນອຸທົກກະໄທທີ່ຮ້າຍແຮງສຸດໃນຮອບຫຼາຍໆທົດສະວັດ ຝົນຕົກໜັກໃນລະດູລົມມໍລະສຸມເປັນເວລາຫຼາຍໆເດືອນ ໄດ້ເຮັດໃຫ້ບໍລິເວນສ່ວນໃຫຍ່ ຂອງເຂດເອເຊຍຕາເວັນອອກສຽງໃຕ້ ຖືກນໍ້າຖ້ວມ ຊຶ່ງໄດ້ບັງຄັບໃຫ້ປະຊາຊົນຈຳນວນ ຫຼາຍໆລ້ານຄົນຕ້ອງໄດ້ຫຼົບໜີ ຈາກເຮືອນຊານບ້ານຊອ່ງຂອງພວກເຂົາເຈົ້າ ນອກນັ້ນ ແລ້ວຍັງມີຜູ້ເສຍຊີວິດຫຼາຍຮ້ອຍຄົນຢູ່ກຳປູເຈຍ ສປປ ລາວແລະໃນປະເທດຫວຽດນາມ